Frjálsíþróttahreyfingin syrgir nú einn af sínum allra fremstu sonum eftir að hinn frækni þrístökkvari , silfurmaðurinn Vilhjálmur Einarsson lést í gærkvöldi á Landspítalanum í Reykjavík á sínu 86. aldursári . Afrek Vilhjálms eru einstök á íþróttasviðinu , silfur á Ólympíuleikum , brons á Evrópumóti og Íslandsmet í þrístökki sem brátt hefur staðið í sextíu ár ! Að vonum hlaut Vilhjálmur margvíslegar viðurkenningar fyrir afrek sín , meðal annars var hann alls fimm sinnum útnefndur Íþróttamaður ársins , oftar en nokkur annar og var fyrstur manna tekinn inn í Heiðurshöll ÍSÍ árið 2012 . Að keppnisferli loknum vann Vilhjálmur ötullega að því að efla ungt fólk , fræða og hvetja á sviði íþrótta - og menntamála bæði austan lands sem vestan . Synir Vilhjálms og eftirlifandi eiginkonu hans , Gerðar Unndórsdóttur eru þeir Rúnar , Einar , Unnar , Garðar , Hjálmar og Sigmar . Eru þeir bræður þekktir fyrir vaska framgöngu innan vallar sem utan . Á sviði FRÍ má nefna að Einar er fyrrum formaður FRÍ , Íslandsmethafi í spjótkasti og þjálfari afreksmanna í spjótkasti , Unnar er vinsæll og mikilvirkur þjálfari og fyrrum Íslandsmethafi í hástökki og Sigmar fyrrum unglingamethafi í spjótkasti . Að leiðarlokum minnist FRÍ Vilhjálms og hans einstöku afreka af virðingu og þakklæti . Afrek Vilhjálms hafa hvatt ungmenni til dáða í áratugi og munu gera áfram . FRÍ færir Gerði , eftirlifandi eiginkonu Vilhjálms , sonum þeirra og fjölskyldum öllum innilegar samúðarkveðjur .